Diari Oficial de la Generalitat Valenciana


Sumari del DOGV 8669, del 04-11-2019 (2019/9884)

ACORD 231/X, de 15 d'octubre de 2019, de la Mesa de les Corts Valencianes, pel qual s'estableix l'horari de l'oficina presencial del Registre de les Corts Valencianes.
-----------------------------------------------------------------------------------------------------------------------------------------------------------------------

### Dades del document

Número de DOGV
:   8669

Data del DOGV
:   04-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9884


Data del document
:   15-10-2019

Organisme emissor
:   Corts Valencianes

Tipus de document
:   Acord

Anàlisi jurídica

ACORD 231/X, de 15 d'octubre de 2019, de la Mesa de les Corts Valencianes, pel qual s'estableix l'horari de l'oficina presencial del Registre de les Corts Valencianes. [2019/9884]  
Per l'Acord de la Mesa 2165/VI, de 19 de desembre de 2006, es va establir l'horari del Registre de les Corts Valencianes. Aquest acord va ser complementat per l'Acord de la Mesa 433/VII, de 20 de desembre de 2007, relatiu a l'horari en períodes de vacances parlamentàries.  
  
Des de l'aprovació dels acords esmentats s'han produït diverses modificacions normatives que són aplicables al registre de documents d'índole parlamentària i administrativa que tenen com a destinataris o origen els òrgans de les Corts Valencianes, entre les quals cal destacar la Llei 39/2015, d'1 d'octubre, del procediment administratiu comú de les administracions públiques.  
Així mateix, s'ha creat la seu electrònica de les Corts Valencianes (Acord de la Mesa 2235/IX, de 19.12.2017), amb la transformació corresponent del Registre en un registre electrònic amb la possibilitat de presentació de documents de manera telemàtica o presencial.  
La implantació imminent de procediments de tramitació electrònica en el funcionament de l'administració parlamentària i en les administracions amb les quals es relacionen les Corts Valencianes implicarà, d'una banda, la disminució progressiva de la documentació física que té accés al Registre de les Corts Valencianes, i d'una altra, l'increment de les funcions de tràmit que ha de desenvolupar el personal que gestiona el Registre; tot això, fa recomanable adoptar un horari nou de l'oficina de registre presencial de les Corts Valencianes, tot mantenint-ne la subordinació a l'activitat dels òrgans de treball parlamentaris.  
  
En funció de tot això, la Mesa de les Corts Valencianes, en la reunió del 15 d'octubre de 2019, ha adoptat el següent  
  
  
ACORD  
  
Primer  
Amb caràcter general, es podran presentar documents de manera presencial en l'oficina del Registre de les Corts Valencianes en horari de dilluns a divendres de 09.00 a 14.30 hores i de dilluns a dijous de 16.30 a 19.00 hores.  
L'horari serà de dilluns a divendres, de 09.00 a 14.30 hores durant els períodes de vacances parlamentàries, i quan així ho determine la Mesa de les Corts Valencianes.  
  
Segon  
Mentre es troben reunits el Ple, la Mesa o la Junta de Síndics, el registre presencial de les Corts Valencianes romandrà obert, amb independència d'allò que es preveu en l'apartat primer.  
  
  
Tercer  
Quan es troben reunides les comissions parlamentàries, el registre presencial romandrà obert, des de les hores d'obertura fixades en l'apartat primer fins que s'alce o se suspenga la sessió de l'última comissió reunida. Qualsevol document que la comissió haja de registrar podrà registrar-se electrònicament, o presencialment a partir de l'obertura de l'oficina presencial del registre.  
  
Quart  
La regulació que es preveu en aquest acord no serà aplicable al registre electrònic, creat per l'Acord de la Mesa de 19 de desembre de 2017, sobre la creació del registre electrònic i la seu electrònica de les Corts Valencianes i les normes de funcionament.  
  
Cinqué  
Aquest acord s'ha de publicar en el Butlletí Oficial de les Corts Valencianes i en el Diari Oficial de la Generalitat Valenciana.  
  
Sisé  
Aquest acord entrarà en vigor l'endemà de la publicació en el Butlletí Oficial de les Corts Valencianes.  
  
Palau de les Corts Valencianes  
València, 15 d'octubre de 2019  
  
El president,  
ENRIC MORERA I CATALÀ  
  
La secretària primera,  
CRISTINA CABEDO LABORDA